**Las coronas**

« Adishatz ma maira e'm véiratz pus jo parti dimenge e torni diluns... »

Lo quartièr tot sancèr que se n'arridè deu cantic de las nòças.

Duas nòças que divèn estar, l'endoman, au Pianshe e au Barbut. Lo hrair e la sòr, d'aquesta part de l'arriu, que divèn esposar la sòr e lo hrair de l'auta part.

« Vos qu'atz fenit de’m neurir e jo prauba ma maira de vos servir... »

Las hemnas, joenas e vielhas, qu'avèn ajudat amassa a hialar, a ajorar, a brodar lo trocèu de las nòvias, tot l'ivèrn de davant. Avèn bugadat, amidonat, lissat, aflorat. Las gelosas qu'avèn dishat quauqua esplinga entre los plecs, e metut sable aus linçòus.

« La nòsta nòvia que ne va liugèr tant vau l'iranja a l'irangèr... »

Las dònas deu Pianshe avèn crompat au Mont ligas e ribans de tota color, papèr d'argent e papèr crespon, e n'avèn bastit ua hauta corona per la nòvia de bisa. E que la portèvan, suu brancard de henejar aus prats de bas, en bèth cantar e se n'arríder.

« La nòsta nòvia que se'n va bròi tant vau lo roishinhòu deu bòi »

Las dònas deu Barbut, de l'auta part de l'aiga, qu'èran anadas a Tartàs crompar papèr deu blu e deu ròse, pimpiulas dauradas e tarlatana, perlas d'esplingas de chapèu, e qu'avèn bastit, eras, mèi en hautor e mèi florida enqüèra, la soa de corona, e l'anèvan portar, eras tanben, a la nòvia de mijorn, sus civèras com Nòsta Dama a la procession deu quinze d'aost.

« Mon Diu qu'aurèi pena suu navèth solar un doç marit m'ic harà passar... »

L'ua e l'auta tropa de dònas, a neit de lua au plenh, que s'anèvan atraversar dessús la ponta de l'arriu, qui s'èra hòrt en·hlat, aus auratges deus jorns davant. Los donzelons que las shiulèvan e las destardanhèvan dab trufandisas de totas.

Per mala estància, un gojat arrehèit de Labrit — que'n son tots, entà là — que’s gahè a cantar com qui crida au huec :

« La nòsta nòvia de qui e de qué la nòsta nòvia » qu'a un bèth petadèr !

Ahurbidas, las gojatas que s'empachoquèn, e la ponta que s'abranlí. Las coronas cadón a l'arriu.

Los auts gojats autanlèu galopar e córrer a’s trobar guirps e sarcs, entà las sajar arrevirar. Estó pas qu'un crit de malur a tot lo quartièr, per atau maishant signe.

Las dònas que s'anón amassa méter de jolhs sus l'arriba, e pregar tant com podón, mentre que las coronas, meitat negadas, s'escapèvan a l'aiga, entà l'escur e los sòrts.